O‘zbekiston Respublikasi Ichki ishlar vazirligi Akademiyasining kasbiy tayyorgarlik fakultetiga qabul qilish tartibi to‘g‘risidagi nizomni tasdiqlash haqida

O‘zbekiston Respublikasi Prezidentining 2017-yil 16-avgustdagi PQ-3216-son “Ichki ishlar organlari xodimlarini tayyorlash, qayta tayyorlash va malakasini oshirish tizimini tubdan takomillashtirish chora-tadbirlari to‘g‘risida”gi qaroriga muvofiq buyuraman:
 1. O‘zbekiston Respublikasi Ichki ishlar vazirligi Akademiyasining kasbiy tayyorgarlik fakultetiga qabul qilish tartibi to‘g‘risidagi nizom ilovaga muvofiq tasdiqlansin.
 2. Mazkur buyruq rasmiy e’lon qilingan kundan e’tiboran kuchga kiradi.
 Mazkur Nizom O‘zbekiston Respublikasining “Ichki ishlar organlari to‘g‘risida”gi Qonuni va O‘zbekiston Respublikasi Prezidentining 2017-yil 16-avgustdagi PQ-3216-son “Ichki ishlar organlari xodimlarini tayyorlash, qayta tayyorlash va malakasini oshirish tizimini tubdan takomillashtirish chora-tadbirlari to‘g‘risida”gi qaroriga muvofiq, O‘zbekiston Respublikasi Ichki ishlar vazirligi Akademiyasi (bundan buyon matnda Akademiya deb yuritiladi) kasbiy tayyorgarlik fakultetiga (bundan buyon matnda Fakultet deb yuritiladi) o‘qishga qabul qilish tartibini belgilaydi.
 1. Fakultetga O‘zbekiston Respublikasi fuqarolari bo‘lgan, O‘zbekiston Respublikasining “Ichki ishlar organlari to‘g‘risida”gi Qonuni talablariga javob beradigan, yoshi o‘n sakkizdan kichik va o‘ttizdan katta bo‘lmagan, o‘rta maxsus, boshlang‘ich professional, o‘rta professional, o‘rta maxsus professional (bundan buyon matnda boshlang‘ich, o‘rta, o‘rta maxsus professional deb yuritiladi) va oliy ma’lumotga ega bo‘lgan, harbiy xizmatni o‘tagan (erkaklar uchun), sog‘lig‘ining holatiga ko‘ra va jismoniy tayyorgarligi bo‘yicha ichki ishlar organlarida xizmat qilishga yaroqli deb topilgan, dastlabki va maxsus-professional tanlovdan muvaffaqiyatli o‘tgan shaxslar hamda ichki ishlar organlarining xodimlari va harbiy xizmatchilari qabul qilinadi. 
 2. Fakultetda o‘qish muddati ichki ishlar organlarining ofitserlar tarkibi xodimlarini maxsus kasbiy tayyorlash yo‘nalishida 6 oy, ichki ishlar organlarining serjantlar tarkibi xodimlarini maxsus kasbiy tayyorlash yo‘nalishida 5 oyni tashkil qiladi.
 3. Fakultetning “Profilaktika faoliyati” ta’lim mutaxassisligida faqat ichki ishlar organlarining ofitserlar tarkibi xodimlarini maxsus kasbiy tayyorlash yo‘nalishi bo‘yicha o‘qitiladi.
 4. Fakultetga o‘qishga qabul qilish ichki ishlar vaziri tomonidan tasdiqlangan qabul kvotalari asosida amalga oshiriladi.
 O‘zbekiston Respublikasi ichki ishlar vaziri tomonidan Fakultetdagi ta’lim mutaxassisliklari ro‘yxatiga o‘zgartirish va qo‘shimchalar kiritilishi mumkin.
 5. Fakultetning ichki ishlar organlarining ofitserlar tarkibi xodimlarini maxsus kasbiy tayyorlash yo‘nalishida oliy ma’lumotga ega bo‘lgan shaxslar tanlovda ishtirok etadi.
 6. Fakultetning ichki ishlar organlarining serjantlar tarkibi xodimlarini maxsus kasbiy tayyorlash yo‘nalishida o‘rta maxsus, boshlang‘ich, o‘rta, o‘rta maxsus professional yoki oliy ma’lumotga ega bo‘lgan shaxslar tanlovda ishtirok etadi.
 7. Ofitserlar tarkibi lavozimlari uchun qabul e’lon qilingan ta’lim mutaxassisliklariga ta’lim yo‘nalishi yoki mutaxassisligi mos kelmagan oliy ma’lumotli shaxslar serjantlar tarkibi xodimlarini maxsus kasbiy tayyorlash yo‘nalishiga o‘qishga kirish uchun tanlovda ishtirok etadi.
 8. Fakultetda o‘qishga munosib nomzodlarni tanlab olish uchun muntazam ravishda targ‘ibot-tashviqot ishlari olib boriladi, ta’lim muassasalarida, harbiy qismlar, aholi turar joylarida, tashkilot va muassasalarda uchrashuvlar hamda O‘zbekiston Respublikasi Ichki ishlar vazirligining ta’lim muassasalarida ochiq eshiklar kuni o‘tkaziladi.
 9. Fakultetga o‘qishga qabul qilish uchun O‘zbekiston Respublikasi ichki ishlar vazirining buyrug‘i bilan tanlov e’lon qilinadi. Tanlovlarni o‘tkazish muddatlari va qabul qilish shartlari ommaviy axborot vositalari, shuningdek Akademiyaning rasmiy veb-sayti orqali keng yoritiladi. 
 10. Tanlov shartlarida Fakultetga qabul e’lon qilingan ta’lim mutaxassisliklariga muvofiq keladigan ta’lim yo‘nalishlari yoki mutaxassisliklari bo‘yicha ma’lumotlar ko‘rsatiladi. 
 11. Fakultetga tinglovchilarni qabul qilish bosqichma-bosqich dastlabki tanlov hamda maxsus-professional tanlov asosida amalga oshiriladi:
 12. Dastlabki tanlovda quyidagi tadbirlar o‘tkaziladi:
 hujjatlarni to‘plash va o‘rganish;
 dastlabki yakka tartibdagi suhbat;
 umumjismoniy tayyorgarlikni baholash;
 tibbiy ko‘rikdan o‘tkazish.
 Ichki ishlar organlarining xodimlari va harbiy xizmatchilari dastlabki tanlovning hujjatlarni to‘plash va o‘rganish hamda tibbiy ko‘rikdan o‘tkazish tadbirlarida ishtirok etadi.
 13. Maxsus-professional tanlov Akademiyada o‘tkaziladi, tanlov davomida quyidagi tadbirlar o‘tkaziladi:
 hujjatlarni o‘rganish;
 tibbiy ko‘rikdan o‘tkazish;
 ichki ishlar organlarida xizmatga kasbiy-psixologik layoqatini baholash;
 yakka tartibdagi yakuniy suhbat.
 14. O‘zbekiston Respublikasi Ichki ishlar vazirligining bosh boshqarma, boshqarma, Qoraqalpog‘iston Respublikasi Ichki ishlar vazirligi, Toshkent shahar ichki ishlar bosh boshqarmasi, viloyatlar ichki ishlar boshqarmalari (bundan buyon matnda IIV-IIBB-IIB deb yuritiladi) boshliqlarining buyrug‘i bilan Fakultetga qabul qilish bo‘yicha targ‘ibot va dastlabki tanlov tadbirlarini tashkil etish hamda amalga oshirish uchun ishchi guruh tuziladi. Ishchi guruh o‘z faoliyatini qabul yilining yanvar oyi birinchi ish kunidan oktyabr oyi birinchi ish kuniga qadar olib boradi. 
 15. Fakultetga o‘qishga qabul qilishni sifatli tashkil etish maqsadida O‘zbekiston Respublikasi ichki ishlar vazirining buyrug‘i bilan qabul komissiyasi (bundan buyon matnda qabul komissiyasi deb yuritiladi) tuziladi hamda uning tarkibidagi kichik komissiyalar tarkibi tasdiqlanadi. 
 O‘zbekiston Respublikasi Ichki ishlar vaziri o‘rinbosari — Kadrlar bosh boshqarmasi boshlig‘i Qabul komissiyasining raisi, Ichki ishlar vazirligi Kadrlar bosh boshqarmasi boshlig‘ining o‘rinbosari va Akademiya boshlig‘i Qabul komissiyasi raisining o‘rinbosarlari etib tayinlanadi.
 16. Qabul komissiyasi o‘z faoliyatini qabul yilining 15-aprel kunidan 15-oktabr kuniga qadar Akademiyada olib boradi. Bunda Akademiya boshlig‘i — Qabul komissiyasi raisining o‘rinbosari Qabul komissiyasining ishlashi uchun zarur shart-sharoitlar yaratadi va kichik komissiyalar ishini tashkillashtiradi hamda vazifalarini belgilaydi.
 17. Qabul komissiyasi tarkibiga Ichki ishlar vazirligi sohaviy xizmatlarining va Akademiyaning xodimlari kiritiladi. 
 Qabul komissiyasi tarkibiga respublikaning turdosh oliy ta’lim muassasalari professor-o‘qituvchilari kelishuv asosida jalb qilinishi mumkin.
 18. Qabul komissiyasi tarkibida quyidagi kichik komissiyalar tuziladi:
 nomzodlarning hujjatlarini o‘rganish bo‘yicha kichik komissiya;
 ichki ishlar organlarida xizmatga kasbiy-psixologik layoqatni baholash bo‘yicha kichik komissiya.
 Qabul komissiyasiga yuklatilgan barcha vazifalarning sifatli bajarilishini ta’minlash bo‘yicha javobgarlik qabul komissiyasining raisi, uning o‘rinbosarlari, kichik komissiya raislari va qabul komissiyasining mas’ul kotibi zimmasiga yuklatiladi.
 19. Ishchi guruhlari va qabul komissiyasining faoliyatini muvofiqlashtirish va nazorat qilish uchun O‘zbekiston Respublikasi ichki ishlar vazirining buyrug‘i bilan O‘zbekiston Respublikasi Ichki ishlar vazirligi Kadrlar bosh boshqarmasida ishchi guruh tuziladi. 
 20. Fakultetga qabul qilish bo‘yicha targ‘ibotning asosiy maqsadi yoshlarga ichki ishlar organlarida xizmat qilishning mohiyatini va unga qo‘yiladigan talablarni ochib berish hisoblanadi. Fakultetga qabul qilish bo‘yicha targ‘ibot doirasida yoshlarga kasbga doir maslahatlar beriladi, nomzodlarning shaxsiy fazilatlari, qiziqishlari va qobiliyatlarini hisobga olgan holda ichki ishlar organlarida muayyan yo‘nalishlar bo‘yicha xizmat qilishni tanlashda bevosita yordam ko‘rsatiladi.
 21. O‘zbekiston Respublikasi Ichki ishlar vazirligi Kadrlar bosh boshqarmasi tomonidan targ‘ibot bo‘yicha ishlarning tashkil etilishi va o‘tkazilishi, Internet tarmog‘ida Akademiyaning veb-saytlarida ularning faoliyatini aks ettiruvchi materiallar vaqti-vaqti bilan yangilanib turilishini nazorat qilib boriladi.
 22. Fakultetga qabul qilish bo‘yicha targ‘ibot ishlarini o‘tkazishda Akademiya zimmasiga quyidagi vazifalar yuklatiladi:
 Fakultetdagi hayot va o‘qishning o‘ziga xosligi to‘g‘risidagi plakatlar, bukletlar, videoroliklar shaklidagi axborot materiallarini IIV-IIBB-IIBlarga tarqatish;
 umumta’lim maktablari, akademik litsey va boshlang‘ich, o‘rta, o‘rta maxsus professional ta’lim muassasalari, shu jumladan O‘zbekiston Respublikasi Ichki ishlar vazirligi akademik litseylari o‘quvchilari uchun ochiq eshiklar kunlari o‘tkazish.
 23. Fakultetga qabul qilish bo‘yicha targ‘ibot ishlarini o‘tkazishda IIV-IIBB-IIBlar zimmasiga quyidagi vazifalar yuklatiladi:
 ichki ishlar organlarining faoliyati, Fakultetdagi o‘quv-tarbiyaviy jarayon to‘g‘risidagi videoroliklar namoyish qilish, shuningdek faxriylar va Akademiyaning vakillari bilan muntazam uchrashuvlarni tashkil etish;
 yoshlar bilan ichki ishlar organlaridagi xizmat to‘g‘risida davra suhbatlari tashkil etish hamda yakka tartibda tushuntirish ishlarini olib borish;
 Akademiya bilan mustahkam aloqalar tashkil etish va bog‘lash.
 24. Dastlabki tanlovning asosiy maqsadi Fakultetga o‘qishga kirish istagini bildirgan nomzodlarning kelgusida ichki ishlar organlarida xizmat qilishi uchun sog‘lig‘i va ruhiy mosligi, barqaror ichki e’tiqodi, ma’naviy-axloqiy fazilatlarini aniqlash hisoblanadi.
 25. Fakultetga o‘qishga kirish uchun arizalar (bildirgilar) qabul yilining 15-fevralidan 15-apreliga qadar qabul qilinadi. 
 26. Fakultetga o‘qishga kirishni xohlagan fuqarolar o‘zlarining yashash joyidagi ichki ishlar organiga mazkur Nizomning 1-ilovasiga muvofiq shakldagi ariza bilan, ichki ishlar organlari xodimlari va harbiy xizmatchilari xizmat o‘tash joyi bo‘yicha rahbar nomiga mazkur Nizomning 2-ilovasiga muvofiq shakldagi bildirgi bilan murojaat qiladi.
 27. Arizaga quyidagilar ilova qilinadi:
 pasport nusxasi;
 tug‘ilganlik haqida guvohnoma nusxasi. Tug‘ilganlik haqida guvohnoma almashtirilgan yoxud familiya, ismi, ota ismi va boshqa ma’lumotlar o‘zgartirilgan bo‘lsa, bu haqda FHDY organining ma’lumotnomasi; 
 yaqin qarindoshlarining pasporti, tug‘ilganlik haqida guvohnomasi, nikoh tuzilganligi haqida guvohnomasi, nikohdan ajralganlik haqida guvohnomasi, vafot etganlar bo‘lsa, ularning o‘lim haqida guvohnomasi nusxalari;
 3 x 4 santimetr o‘lchamdagi 6 ta fotosurat (bosh kiyimsiz) hamda 9 x 12 santimetr o‘lchamdagi 2 ta fotosurat (bosh kiyimsiz);
 nomzod tomonidan qo‘lda va kompyuterda yozilgan tarjimai hol;
 anketa;
 o‘qish yoki ish joyidan (agar o‘qiyotgan yoki ishlayotgan bo‘lsa) va o‘zini o‘zi boshqarish organlaridan tavsifnoma; 
 ma’lumoti to‘g‘risidagi (o‘rta maxsus, boshlang‘ich, o‘rta, o‘rta maxsus professional, oliy) hujjatlar nusxasi hamda baholar ko‘rsatilgan ilovasi nusxasi;
 harbiy guvohnomasi nusxasi;
 mehnat daftarchasi nusxasi yoki mehnat stajini tasdiqlovchi “Elektron mehnat daftarchasi” tizimidan ko‘chirma (agar mavjud bo‘lsa).
 Arizani qabul qilgan ichki ishlar organi xodimi mazkur bandda ko‘rsatilgan hujjatlarning aslini tekshirib oladi.
 28. Ichki ishlar organi xodimlarining bildirgisiga quyidagilar ilova qilinadi:
 yaqin qarindoshlarining pasporti, tug‘ilganlik haqida guvohnomasi, vafot etganlar bo‘lsa, ularning o‘lim haqida guvohnoma nusxalari;
 3 x 4 santimetr o‘lchamdagi 6 ta fotosurat (bosh kiyimsiz) hamda 9 x 12 santimetr o‘lchamdagi 2 ta fotosurat (bosh kiyimsiz).
 29. Fakultetga o‘qishga kirish istagini bildirgan nomzodlar tomonidan taqdim etilgan hujjatlarni o‘rganishda quyidagilar birlamchi vazifa hisoblanadi: 
 taqdim etilgan hujjatlarni o‘rganish, nomzod to‘g‘risidagi ma’lumotlarni rejali jamlash va tizimlashtirish;
 nomzodning ijtimoiy faolligi va ma’naviy-axloqiy fazilatlarini aniqlash.
 30. Dastlabki yakka tartibdagi suhbat fuqarolar IIV-IIBB-IIB kadrlar boshqarmalari boshliqlari tomonidan yakka tartibda o‘tkaziladi. Dastlabki yakka tartibdagi suhbat nomzod ariza (bildirgi) bilan murojaat qilgan kundan boshlab 10 kun ichida o‘tkaziladi. Suhbat natijasi bo‘yicha mazkur Nizomning 3-ilovasiga muvofiq shaklda yakka tartibdagi suhbat varaqasi to‘ldiriladi.
 31. Dastlabki yakka tartibdagi suhbatda nomzodga quyidagilar tushuntiriladi:
 mamlakatda amalga oshirilayotgan islohotlarning mohiyati va ahamiyati, nomzodning davlatni himoya qilish bo‘yicha konstitutsiyaviy majburiyatlari;
 yuqori darajadagi hushyorlik hamda yot mafkuraga va huquqbuzarliklarga nisbatan murosasiz turishning ahamiyati; 
 burchni his etish, qat’iyatlilik, ishchanlilik va mehnatsevarlik xislatlariga ega bo‘lish;
 ichki ishlar organlarida xizmatni o‘tash tartibi va moddiy ta’minoti.
 32. Dastlabki yakka tartibdagi suhbat o‘tkazilgandan keyin 15 kun ichida IIV-IIBB-IIB ishchi guruhi tarkibiga kiritilgan mutaxassislar tomonidan mazkur Nizomning 4-ilovasida keltirilgan metodikaga muvofiq nomzodlarning umumjismoniy tayyorgarligi baholanadi. Umumjismoniy tayyorgarlik bo‘yicha sinovlardan muvaffaqiyatli o‘tgan nomzodlarga tibbiy ko‘rikdan o‘tish uchun yo‘llanma beriladi.
 Umumjismoniy tayyorgarlik bo‘yicha sinovlardan o‘tolmagan nomzodlar dastlabki tanlovning keyingi tadbirlariga qo‘yilmaydi. Bunda nomzodning hujjatlarini to‘plash va o‘rganish ishlari to‘xtatiladi.
 33. Nomzodlarni tibbiy ko‘rikdan o‘tkazish Vazirlar Mahkamasining 2017-yil 26-sentabrdagi 764-son qarori bilan tasdiqlangan O‘zbekiston Respublikasi ichki ishlar organlarida tibbiy tekshiruvni tashkil etish va harbiy-tibbiy ekspertizani o‘tkazish tartibi to‘g‘risidagi nizomga muvofiq harbiy-tibbiy komissiyalar tomonidan amalga oshiriladi.
 Tibbiy ko‘rikdan o‘tkazish natijalari bo‘yicha nomzodning sog‘lig‘iga ko‘ra ichki ishlar organlarida xizmat qilishga yaroqliligi to‘g‘risida xulosa chiqariladi. 
 Sog‘lig‘ining holatiga ko‘ra ichki ishlar organlarida xizmat qilishga yaroqsiz deb topilgan nomzodlar maxsus-professional tanlov tadbirlariga qo‘yilmaydi. 
 34. Nomzodlarning hujjatlarini rasmiylashtirish jarayonida ichki ishlar organlarida xizmat qilishga to‘sqinlik qiluvchi salbiy ma’lumotlar aniqlanganda yoki sog‘lig‘ining holati bo‘yicha xizmatga yaroqsiz deb topilgan taqdirda hujjatlarini rasmiylashtirilishi to‘xtatilib, ularni ichki ishlar organlariga qabul qilish maqsadga muvofiq emasligi to‘g‘risida qaror qabul qilinadi va bu haqida nomzodga yozma xabar qilinadi.
 35. Dastlabki tanlov tadbirlaridan muvaffaqiyatli o‘tgan hamda shaxsiy hujjatlari yig‘ma jildi o‘rnatilgan tartibda to‘liq rasmiylashtirilgan nomzodlarni maxsus-professional tanlov tadbirlarida ishtirok etishga yuborish to‘g‘risida IIV-IIBB-IIB tomonidan mazkur Nizomning 5-ilovasiga muvofiq shaklda xulosa qabul qilinadi. 
 36. Nomzodlarning shaxsiy hujjatlari yig‘ma jildlari IIV-IIBB-IIBlar tomonidan qabul yilining 15-avgust kuniga qadar Akademiyaga yuboriladi.
 37. Nomzodlarning intellektual salohiyati, ma’naviy-axloqiy saviyasini, umumiy dunyoqarashini, o‘z nuqtai nazarini asoslab berish qobiliyatini hamda ichki ishlar organlarining o‘ziga xos kasbiy faoliyatiga qo‘yiladigan talablarga muvofiqligini aniqlash maxsus-professional tanlovning asosiy maqsadi hisoblanadi.
 38. O‘zbekiston Respublikasi Ichki ishlar vazirligi Kadrlar Bosh boshqarmasida tashkil etilgan ishchi guruhi tomonidan har yili 5-sentabrga qadar qabul komissiyasi bilan kelishilgan holda maxsus-professional tanlov tadbirlarini o‘tkazish muddatlari belgilangan reja-jadval ishlab chiqilib, IIV-IIBB-IIBga yuboriladi.
 IIV-IIBB-IIB ishchi guruhlari reja-jadvalga muvofiq nomzodlarni maxsus-professional tanlov tadbirlarini o‘tkazish muddatlari bilan tanishtiradi, ularning belgilangan muddatlarda O‘zbekiston Respublikasi Ichki ishlar vazirligi Akademiyasiga shaxsini tasdiqlovchi hujjat bilan to‘liq holda yetib kelishlarini ta’minlaydi. 
 39. Maxsus-professional tanlov tadbirlarini o‘tkazish davomida nomzodlar turar joy va oziq-ovqat bilan ta’minlanmaydi.
 40. Qabul komissiya tarkibidagi nomzodlarning hujjatlarini o‘rganish bo‘yicha kichik komissiya taqdim etilgan shaxsiy hujjatlar yig‘ma jildlarini ro‘yxatga oladi hamda ularning belgilangan talablarga muvofiqligini tekshiradi.
 41. Tibbiy ko‘rikdan o‘tkazish O‘zbekiston Respublikasi ichki ishlar vazirining buyrug‘i bilan tasdiqlanadigan, tibbiyot mutaxassislaridan maxsus shakllantiriladigan harbiy-tibbiy komissiya tomonidan O‘zbekiston Respublikasi Vazirlar Mahkamasining 2017-yil 26-sentabrdagi 764-son qarori bilan tasdiqlangan O‘zbekiston Respublikasi ichki ishlar organlarida tibbiy tekshiruvni tashkil etish va harbiy-tibbiy ekspertizani o‘tkazish tartibi to‘g‘risidagi nizomga muvofiq o‘tkaziladi.
 Tibbiy ko‘rikdan o‘tkazish natijalari bo‘yicha sog‘lig‘iga ko‘ra nomzodning ichki ishlar organlarida xizmat qilishga yaroqliligi to‘g‘risida xulosa chiqariladi. Sog‘lig‘ining holatiga ko‘ra ishlar organlarida xizmat qilishga yaroqsiz deb hisoblangan nomzodlar maxsus-professional tanlovning keyingi tadbirlariga qo‘yilmaydi. 
 42. Nomzodlarning ichki ishlar organlarida xizmatga kasbiy-psixologik layoqatini baholash mazkur Nizomning 6-ilovasida keltirilgan metodikaga muvofiq qabul komissiyasi tarkibidagi kichik komissiya tomonidan o‘tkaziladi.
 43. Yakka tartibdagi yakuniy suhbat kollegial prinsip bo‘yicha mazkur Nizomning 7-ilovasida keltirilgan metodika asosida qabul komissiyasi tomonidan o‘tkaziladi.
 44. O‘zbekiston Respublikasi Ichki ishlar vazirligi akademik litseylarining bitiruvchilari bo‘lgan nomzodlarga ichki ishlar organlarida xizmatga kasbiy-psixologik layoqatini baholash va yakka tartibdagi yakuniy suhbatda to‘plagan umumiy ballarining 20 foizi miqdorida imtiyoz balli qo‘shib beriladi.
 Huquqbuzarliklar profilaktikasi va jinoyatchilikka qarshi kurashishga munosib hissa qo‘shgan profilaktika (katta) inspektorlarining jamoat tartibini saqlash bo‘yicha yordamchilariga O‘zbekiston Respublikasi Ichki ishlar vazirligi Huquqbuzarliklar profilaktikasi bosh boshqarmasi boshlig‘ining tavsiyasiga asosan Fakultetga kvota asosida o‘qishga kirish huquqi beriladi.
 45. Maxsus-professional tanlov tadbirlari yakunida Qabul komissiyasi nomzodlarni o‘qishga qabul qilish masalasini ko‘rib chiqadi hamda o‘tkazilgan ichki ishlar organlarida xizmatga kasbiy-psixologik layoqatini baholash va yakka tartibdagi yakuniy suhbat natijalarining umumiy yig‘indisiga ko‘ra hududiy qabul kvotalari (o‘rinlar) bo‘yicha nomzodni Fakultetga o‘qishga qabul qilish to‘g‘risida qaror qabul qiladi.
 Fakultetga o‘qishga qabul qilingan nomzodlar ro‘yxati Akademiyaning qabul yig‘ini o‘tkaziladigan joyga osib qo‘yiladi. 
 46. Qabul komissiyasining qarori mazkur Nizomning 8-ilovasida ko‘rsatilgan shakldagi bayonnoma bilan rasmiylashtiriladi. Mazkur bayonnoma nomzodlarni Fakultetga o‘qishga qabul qilish to‘g‘risidagi buyruqlarni rasmiylashtirish uchun asos hisoblanadi.
 47. Fakultetga o‘qishga qabul qilingan ichki ishlar organlari harbiy xizmatchilari va xodimlariga o‘z xizmat o‘tash joylariga taqdim etish uchun ularning o‘qishga qabul qilinganligi bo‘yicha buyruqdan ko‘chirma beriladi.
 48. Maxsus-professional tanlovga belgilangan muddatda yetib kelmagan nomzodlar uchun qo‘shimcha ravishda tadbirlar o‘tkazilmaydi.
 49. Ichki ishlar organlarida xizmatga kasbiy-psixologik layoqatni baholash va yakka tartibdagi yakuniy suhbat natijalariga ko‘ra ikki yoki undan ortiq nomzodlarning to‘plagan umumiy ballari teng bo‘lib qolgan taqdirda ularning barchasi o‘qishga qabul qilinadi. 
 50. Maxsus professional tanlov boshlanishidan oldin ichki ishlar organlarida xizmatga kasbiy-psixologik layoqatni baholash va yakka tartibdagi yakuniy suhbat natijalari yuzasidan nomzodlarning ariza va shikoyatlarini ko‘rib chiqish uchun O‘zbekiston Respublikasi ichki ishlar vazirining buyrug‘iga asosan Apellatsiya komissiyasi tashkil etiladi.
 51. Apellatsiya komissiyasiga nomzodlar tomonidan ariza va shikoyatlar qabul komissiyasi yig‘ilishining o‘qishga qabul qilish to‘g‘risidagi bayonnomasi e’lon qilingan kundan boshlab uch ish kuni mobaynida berilishi mumkin.
 Apellatsiya komissiyasi taqdim etilgan ariza va shikoyatlarni ular kelib tushgan kundan boshlab uch ish kunidan oshmagan muddatda murojaat qilgan nomzod ishtirokida ko‘rib chiqadi. Apellatsiya komissiyasi qarori ustidan sudga shikoyat qilinishi mumkin.
 52. Nomzodlar belgilangan qoidalarga va xizmat intizomiga rioya qilmagan taqdirda Qabul komissiyasi qarori asosida tanlovning istalgan bosqichida undan chetlatilishi mumkin.
 53. Fakultetga o‘qishga kira olmagan nomzodlarning shaxsiy hujjatlari yig‘ma jildlari maxsus-professional tanlov natijalari e’lon qilingan kundan e’tiboran 10 kun ichida tegishli IIV-IIBB-IIBga qaytarib yuboriladi.
 54. Nomzodlarni o‘qishga qabul qilish uchun asos bo‘lgan hujjatlar Akademiyada saqlanadi.
 1. Nomzodlarning umumjismoniy tayyorgarligi darajasi ularning mazkur Metodikada nazarda tutilgan tegishli mashqlarni bajarishini tekshirish orqali baholanadi.
 2. Nomzodlarga dastlab mashqlarni bajarishga qo‘yiladigan talablar va mezonlar hamda mashqlarni bajarish tartibi IIV-IIBB-IIB ishchi guruhi tarkibiga kiritilgan mutaxassislar tomonidan tushuntiriladi.
 3. Nomzodlar umumjismoniy tayyorgarlik darajasini baholash tadbirlariga sport kiyimida kelishi lozim.
 4. Nomzod yigitlar quyidagi mashqlarni bajaradi:
 to‘sinda tortilish;
 100 metrga yugurish;
 3000 metrga yugurish.
 5. Nomzod qizlar quyidagi mashqlarni bajaradi:
 kuch ishlatish mashqlari kompleksi;
 100 metrga yugurish;
 1000 metrga yugurish.
 6. Qish mavsumida nomzodlarning umumjismoniy tayyorgarlik darajasini baholash tadbirlari zarur darajada jihozlangan yopiq joylarda (zallar, maydonchalar va h.k.) o‘tkaziladi, qish mavsumida ob-havo qulay bo‘lgan hollar bundan mustasno. Bunday hollarda barcha nomzodlar 100 metrga yugurish mashqi o‘rniga 10 x 10 metrga mokkisimon yugurish mashqini, nomzod yigitlar 3000 metrga yugurish mashqi o‘rniga 1000 metrga yugurish mashqini, nomzod qizlar 1000 metrga yugurish mashqi o‘rniga 400 metrga yugurish mashqini bajaradi.
 7. Mashqlar oralig‘ida nomzodlarga dam olish uchun kamida 10 daqiqa vaqt beriladi.
 8. Belgilangan mashqlarni uzrsiz sabablarga ko‘ra topshirmagan nomzodlar qoniqarsiz baholanadi.
 9. Umumjismoniy tayyorgarlik darajasi birinchi marta qoniqarsiz baholangan nomzodlarga boshqa kuni o‘tkaziladigan umumjismoniy tayyorgarlik darajasini baholash tadbirlarida mashqlarni yana bir marta qayta topshirishga ruxsat beriladi.
 10. Turnikda tortilish mashqini bajarishda:
 bosh barmoq poya ichkarisidan ushlanadi, tana biroz rostlanadi, tizza bo‘g‘imi to‘g‘irlanadi, oyoq uchlari cho‘ziladi, tovonlar birlashtiriladi; 
 iyak turnik poyasidan o‘tgunga qadar qo‘llar bukiladi; 
 harakat to‘liq amalga oshirilishi bilan dastlabki holatga qaytiladi (osilish holati 1-2 soniya davom etadi).
 Ushbu mashqni bajarishda oyoqlarni bukish va kerish, tanani harakatsiz holatda egish hamda oyoqlar bilan siltanma harakatlar qilish taqiqlanadi.
 Turnikda kamida 7-marta tortilgan nomzod ushbu sinovdan “o‘tdi” deb hisoblanadi.
 11. 100 metrga yugurish mashqi:
 yuqori yoki quyi startdan amalga oshiriladi;
 stadionning yugurish yo‘lakchasi yoki qattiq qoplamli tekis joylarda o‘tkaziladi.
 100 metrga yugurish mashqini nomzod yigitlar 15,0 soniya ichida, nomzod qizlar esa 17,3 soniya ichida bajargan taqdirda ular ushbu sinovdan “o‘tdi” deb hisoblanadi.
 12. 10 x 10 metrga mokkisimon yugurish mashqi start va 10 metrdan keyin qaytish chiziqlari bilan belgilangan tekis va qattiq joylarda o‘tkaziladi.
 10 x 10 metrga mokkisimon yugurish mashqini nomzod yigitlar 33,0 soniya ichida, nomzod qizlar esa 55,0 soniya ichida bajargan taqdirda ular ushbu sinovdan “o‘tdi” deb hisoblanadi.
 13. 3000 (1000, 400) metrga yugurish mashqlari stadionning yugurish yo‘lakchalari yoki tekis joylarda, umumiy yoki alohida start berilgan holda o‘tkaziladi. Start va marra chiziqlari bir joyda belgilanishi mumkin.
 3000 metrga yugurish mashqini nomzod yigitlar 14,25 daqiqa ichida bajargan taqdirda ular ushbu sinovdan “o‘tdi” deb hisoblanadi.
 1000 metrga yugurish mashqini nomzod yigitlar 4,30 daqiqada ichida, nomzod qizlar esa 5,00 daqiqa ichida bajargan taqdirda ular ushbu sinovdan “o‘tdi” deb hisoblanadi.
 400 metrga yugurish mashqini nomzod qizlar 2,00 daqiqa ichida bajargan taqdirda ular ushbu sinovdan “o‘tdi” deb hisoblanadi.
 14. Kuch ishlatish mashqlari kompleksini bajarishda bir daqiqada ikkita mashq uzluksiz bajariladi.
 Har bir mashqni bajarish uchun 30 soniya vaqt ajratiladi.
 15. Birinchi mashqni bajarishda:
 chalqancha yotiladi;
 qo‘llar belda, tizzalar bukilmagan holda oyoqlar to‘piq qismidan boshqa odam yordamida ushlanadi;
 dastlabki holatdan gavda oldinga ko‘tarilib, qo‘llar oyoq uchiga tekkandan so‘ng, dastlabki holatga qaytiladi.
 Ushbu mashqni bajarish vaqtida tizzalarni bukish va sherik tomonidan oyoqlarni qo‘yib yuborish taqiqlanadi.
 16. Birinchi mashq uchun ajratilgan 30 soniya vaqt tugaganligi e’lon qilingandan so‘ng, darhol ikkinchi mashqni bajarishga kirishiladi.
 17. Ikkinchi mashqni bajarishda:
 tayanib yotiladi, qo‘llar yelka kengligida tizzalar bukilmagan holatda bo‘ladi; 
 qo‘llar bukilib yoziladi (bunda bel hamda yelka qismlari birgalikda va tekis tushib chiqishi shart);
 qo‘llar bukilib tana yerga nisbatan parallel holatga keltirilgandan so‘ng, dastlabki holatga qaytiladi.
 Ushbu mashqni bajarish vaqtida qo‘llar chala bukilib yozilishi, bel va yelkalar har xil tushib chiqishi, tizzalarning yerga tegishi taqiqlanadi.
 Kuch ishlatish mashqlari kompleksini nomzod qizlar kamida (umumiy hisobda) 26-marta bajargan taqdirda ular ushbu sinovdan “o‘tdi” deb hisoblanadi. 
 18. Nomzodlar belgilangan umumjismoniy tayyorgarlik darajasini baholash tadbirlarining kamida ikkitasini bajargan taqdirda umumjismoniy tayyorgarlik sinovlaridan “o‘tdi” deb hisoblanadi.
 19. Umumjismoniy tayyorgarlik sinovlarini topshirgan har bir nomzod uchun mazkur Metodikaning ilovasiga muvofiq shaklda qaydnoma rasmiylashtiriladi.
 20. Qaydnoma O‘zbekiston Respublikasi Ichki ishlar vazirligining bosh boshqarma, boshqarma, Qoraqalpog‘iston Respublikasi Ichki ishlar vazirligi, Toshkent shahar ichki ishlar bosh boshqarmasi, viloyatlar ichki ishlar boshqarmalari ishchi guruhi raisi va ishchi guruh tarkibiga kiritilgan mutaxassislar tomonidan imzolanadi. Qaydnoma nomzodning shaxsiy hujjatlari yig‘ma jildiga tikib qo‘yiladi.
 1. Nomzodning ichki ishlar organlarida xizmatga kasbiy-psixologik layoqatini baholash uning aqliy salohiyatining rivojlanganlik darajasi, mantiqan fikrlashi, tahlil qila olish qobiliyati va kuzatuvchanlik kabi xususiyatlarining rivojlanganlik darajasini aniqlash maqsadida o‘tkaziladi hamda unga test topshiriqlari (bundan buyon matnda test sinovi deb yuritiladi) berish orqali aniqlanadi. 
 2. Test sinovi quyidagi test topshiriqlaridan iborat:
 “Shaxs intellektual xususiyatlarining saviyasi”ga oid alohida aqliy salohiyatning rivojlanganlik darajasini, mantiqan fikrlashi, tahlil qila olishi, to‘g‘ri qaror qabul qila olishi, bo‘lg‘usi kasbiy faoliyati va samarali kasbiy tayyorgarligini belgilovchi fikrlashining boshqa shakllarini aniqlash imkonini beradigan 30 ta topshiriq;
 “Kuzatuvchanlik va e’tiborligiga xos xususiyatlar”ga oid nomzodning ruhiy va kasbiy kuzatuvchanlik, e’tiborliligi kabi kasb uchun ahamiyatli xislatlarning rivojlanganlik darajasini aniqlash imkonini beradigan 20 ta topshiriq.
 3. Test sinovi uchun test topshiriqlari serjantlar tarkibi va ofitserlar tarkibi xodimlarini maxsus kasbiy tayyorlash yo‘nalishlari uchun kasbga qo‘yiladigan talablardan kelib chiqib alohida ishlab chiqiladi.
 4. Test sinovi o‘tkaziladigan kuni nomzodlarda fuqarolik pasporti yoki xizmat guvohnomasi bo‘lishi shart, ularga asosan nomzodlarga qabul sinovlarida ishtirok etish huquqini beruvchi shifrli kartochka beriladi.
 5. Test topshiriqlari, ularning javoblari qabul komissiyasi tarkibidagi tegishli kichik komissiyasi tomonidan ishlab chiqiladi, qabul komissiyasi raisi tomonidan tasdiqlanadi va tegishli kompyuterlar dasturiga kiritiladi.
 6. Test topshiriqlari va ularning javoblari oshkor qilinmasligi uchun kichik komissiya raisi javobgar hisoblanadi.
 7. Test sinovi O‘zbekiston Respublikasi Ichki ishlar vazirligi Akademiyasi test markazining (bundan buyon matnda Test markazi deb yuritiladi) kompyuter sinflarida o‘tkaziladi.
 8. Nomzodlar Test markaziga belgilangan guruhlar tarkibida keladi, ro‘yxat bo‘yicha kiritiladi hamda qo‘yilgan raqamli kartochkalardan birini ixtiyoriy ravishda tanlaydi. Tanlangan kartochkada aks etgan raqam guruh ro‘yxatida uni tanlagan nomzodning familiyasi, ismi, otasining ismi to‘g‘risiga qayd etib qo‘yiladi. So‘ngra nomzod test sinovi o‘tkaziladigan kompyuter sinfiga kirib, kompyuterlardan birining qarshisiga o‘tiradi.
 9. Test sinovi boshlanishidan oldin 10 daqiqa davomida nomzodlarga test topshiriqlarini kompyuterda maxsus test dasturi asosida yechish, test sinovini o‘tkazish va natijalarini aniqlash tartibi tushuntiriladi va tegishli yo‘l-yo‘riqlar beriladi hamda nomzodlar o‘zi tanlagan raqamni ushbu kompyuterdagi maxsus test dasturiga kiritadi.
 Bu vaqt test topshiriqlarini bajarish uchun ajratilgan vaqtga kirmaydi.
 10. Test sinovini topshirish vaqtida nomzod 50 ta test topshirig‘ini bajaradi. Har bir nomzod uchun kompyuter dasturiga asosan alohida topshiriqlar tanlab olinadi. Test sinovini topshirish vaqti 60 daqiqaga teng.
 Nomzodlarning test sinovi natijalarini baholash kompyuter dasturiga kiritilgan algoritmga muvofiq to‘g‘ri javoblar soni va topshiriqlarning murakkablik darajasiga ko‘ra amalga oshiriladi.
 11. Test topshiriqlarini bajarish uchun ajratilgan vaqt doirasida savollarga javob berishga ulgurmagan nomzodga qo‘shimcha vaqt va javoblari belgilanmagan savollar uchun ball berilmaydi. Test topshiriqlarini bajargan nomzodga kompyuter sinfidan chiqishga ruxsat beriladi.
 12. Test sinovi uchun maksimal ball 100 ballni tashkil qilib, uning natijalari 0 dan 100 ballgacha bo‘lgan oraliqda baholanadi. 
 13. Test sinovi boshlangandan keyin hech kim auditoriyaga kiritilmaydi va test topshiriqlari bo‘yicha nomzodlar bilan savol-javob qilinmaydi.
 14. Test sinovi o‘tkaziladigan joyga kirishda nomzod kalkulyator, lug‘at, jadval, kitob, uyali telefon, kompyuter, telekommunikatsiya vositalari va shpargalkalar olib kirishga harakat qilsa yoki olib kirgan bo‘lsa, test jarayoni davomida boshqa nomzodga yordam bersa, nomzod test sinovini o‘tkazish tartibini buzgan hisoblanadi va test sinovidan chetlashtiriladi. Bu haqda test sinovini o‘tkazish bo‘yicha kichik komissiyasi tomonidan dalolatnoma rasmiylashtiriladi. 
 15. Test sinovi natijalari guruhlar tarkibida mazkur Metodikaning ilovasiga muvofiq shakldagi qaydnoma bilan rasmiylashtiriladi. Qaydnoma kichik komissiya raisi va a’zolari tomonidan imzolanadi va qabul komissiyasi mas’ul kotibiga topshiriladi.
 1. Yakka tartibdagi yakuniy suhbat nomzodlarning O‘zbekiston tarixi, yuridik fanlar bo‘yicha bilimlari va umumiy dunyoqarashini baholash maqsadida og‘zaki savol-javob tarzida o‘tkaziladi. 
 2. Nomzodlar sonidan kelib chiqqan holda yakka tartibdagi yakuniy suhbatni qabul qilish uchun bir yoki bir nechta komissiyalar tuzilishi mumkin. Bunda, barcha komissiyalar a’zolari soni teng etib belgilanadi.
 3. Yakuniy suhbat davomida nomzodlarga beriladigan savollar komissiya a’zolari, tarix, yurisprudensiya sohasidagi malakali mutaxassislar hamda psixologlar tomonidan tuziladi va savollar bo‘yicha bilet variantlari tayyorlanadi. Biletlardagi savollarning takrorlanishiga yo‘l qo‘yilmaydi.
 4. Savollar ro‘yxati va bilet variantlari komissiya raisi tomonidan tasdiqlanadi va komissiya mas’ul kotibining seyfida saqlanadi. Mas’ul kotib savollar ro‘yxati va bilet variantlari oshkor qilinmasligi uchun javobgar hisoblanadi.
 5. Yakuniy suhbat kuni nomzodlarda fuqarolik pasporti yoki xizmat guvohnomasi bo‘lishi shart.
 6. Yakka tartibdagi yakuniy suhbatda nomzod 3 ta savoldan iborat biletga javob beradi.
 Har bir biletda:
 birinchi savolda — O‘zbekiston tarixi bo‘yicha;
 ikkinchi savolda — yuridik fanlar bo‘yicha;
 uchinchi savolda — umumiy dunyoqarashini aniqlash bo‘yicha masala beriladi.
 7. Ichki ishlar organlarining serjantlar tarkibi xodimlarini maxsus kasbiy tayyorlash yo‘nalishiga o‘qishga kirish uchun nomzodlarga beriladigan savollar mazmuni ta’lim mutaxassisligi huquqshunos va tarix fanlariga ixtisoslashmagan umumiy, o‘rta maxsus, boshlang‘ich professional, o‘rta professional va o‘rta maxsus professional ta’lim uchun mo‘ljallangan o‘quv dasturlariga muvofiqlashtirilgan holda tuziladi.
 8. Ichki ishlar organlarining ofitserlar tarkibi xodimlarini maxsus kasbiy tayyorlash yo‘nalishiga o‘qishga kirish uchun nomzodlarga beriladigan savollar mazmuni ta’lim mutaxassisligi huquqshunos va tarix fanlariga ixtisoslashmagan tayanch oliy ta’lim uchun mo‘ljallangan o‘quv dasturlariga muvofiqlashtirilgan holda tuziladi. 
 9. Nomzodlarning umumiy dunyoqarashini aniqlash bo‘yicha tuziladigan savollar, ularning ijtimoiy-siyosiy bilimi va dunyoqarashi, respublika va dunyoda bo‘layotgan voqealardan xabardorligi, dinlar haqidagi tushunchasi va munosabati, vatanparvarlik haqidagi tasavvurlari hamda ichki ishlar organlari faoliyati uchun zarur bo‘lgan boshqa muhim jihatlarni aniqlashga yo‘naltirilgan bo‘ladi.
 10. Nomzodlar suhbatga tasdiqlangan ro‘yxat bo‘yicha ketma-ketlikda yakka tartibda kiritiladi va biletlardan birini tanlaydi.
 11. Nomzodlar biletlardan birini tanlab olgach, savollarga tayyorgarlik ko‘rishlari uchun 10 daqiqa vaqt beriladi. Agarda nomzod ushbu vaqtdan foydalanishni lozim deb topmasa, tayyorgarlik ko‘rmasdan javob berishiga ruxsat etiladi.
 12. Nomzodning savollarga javobi eshitilgandan so‘ng komissiyaning har bir a’zosi nomzodga o‘zining bahosini qo‘yadi. Qo‘yilgan barcha ballar umumlashtirilib, nomzodning o‘rtacha arifmetik balli aniqlanadi.
 13. Nomzodning savollarga javoblari quyidagi 4 ta mezon bo‘yicha alohida baholanadi:
 1. Savolning mazmun va mohiyatini ochib berish.
 2. Savolga javobni mantiqan va ketma-ketlikda izchil ifodalash.
 3. Savolni yoritishda mustaqil va ijodiy fikrlash. 
 4. Javobni yoritishda ishonchli dalillar yoki normativ hujjatlarga murojaat qilish.
 14. Har bir mezon 9 ta baholash darajasiga ega:
 maksimal;
 juda yuqori;
 yuqori;
 o‘rtadan yuqori;
 o‘rta;
 o‘rtadan past;
 past;
 juda past;
 qoniqarsiz.
 15. Nomzodning yakka tartibdagi yakuniy suhbat natijalari bo‘yicha mazkur Metodikaning ilovasiga muvofiq shakldagi qaydnoma rasmiylashtiriladi.
 16. Guruhdagi barcha nomzodlar yakka tartibdagi yakuniy suhbatdan o‘tkazilgandan so‘ng nomzod unga tegishli qaydnomani imzolaydi. Mazkur qaydnoma komissiya a’zolari tomonidan imzolanadi va uning mas’ul kotibiga topshiriladi.